Nariadenie Rady (ES) č. 428/2009 bolo počas obdobia, na ktoré sa správa vzťahuje, jedenkrát zmenené. Delegovaným nariadením Komisie (EÚ) 2015/2420 z 12. októbra 2015 sa aktualizoval kontrolný zoznam EÚ v prílohe I k nariadeniu a začlenili sa doň úpravy schválené v rámci multilaterálnych režimov kontroly vývozu v roku 2014. Kontrolný zoznam EÚ z roku 2015 teda obsahuje viac ako 100 zmien, pričom väčšina z nich vyplýva z Wassenaarského usporiadania a Režimu kontroly raketových technológií. Tieto zmeny sa týkajú najmä kontroly obrábacích strojov, technológií v oblasti leteckej elektroniky a systémov sklápania krídel na lietadlách, vybavenia pre kozmické lode a civilných bezpilotných vzdušných prostriedkov, ako aj odstránenia niektorých produktov na zabezpečenie informácií šifrovaním z kontrolného zoznamu. Prílohy II a IV nariadenia sa takisto aktualizovali v súlade so zmenami v prílohe I. Nový aktualizovaný a konsolidovaný kontrolný zoznam EÚ sa začal uplatňovať 25. decembra 2015, vďaka čomu môže EÚ dodržať svoje medzinárodné záväzky v súvislosti s kontrolou vývozu a pomôcť vývozcom v EÚ v prípadoch, v ktorých boli parametre kontroly menej prísne.

Komisia navyše vykonala cielené konzultácie a oslovila kľúčové zainteresované strany. Komisia konzultovala aj s pracovnou skupinou Rady pre položky s dvojakým použitím a poskytla jej aktuálne informácie o projekte zberu údajov, ako aj o prebiehajúcom posúdení vplyvu. Preskúmanie politiky týkajúcej sa kontroly vývozu bolo tiež predmetom rokovania Európskeho parlamentu, a to pri niekoľkých príležitostiach, ako bolo spoločné zasadnutie Podvýboru pre ľudské práva a Výboru pre medzinárodný obchod, ktoré sa konalo 23. apríla 2015 a týkalo sa vplyvu systémov rušenia a sledovania na ľudské práva v tretích krajinách, alebo seminár, ktorý 15. júna 2015 zorganizoval Výbor pre medzinárodný obchod a Podvýbor pre bezpečnosť a ochranu. Kontroly vývozu boli aj predmetom niekoľkých parlamentných otázok vo Výbore pre medzinárodný obchod, ako aj v rámci plenárneho zasadnutia, ktoré sa konalo 5. októbra 2015. A napokon 7. decembra 2015 sa konalo fórum o kontrole vývozu, ktoré bolo zorganizované spoločne s luxemburským predsedníctvom EÚ, s cieľom vymeniť si názory s predstaviteľmi priemyslu a so zúčastnenými stranami občianskej spoločnosti. Správu z tohto fóra nájdete tu: http://trade.ec.europa.eu/doclib/docs/2015/december/tradoc_154041.pdf .

V nadväznosti na prijatie oznámenia [COM(2014) 244] z 24. apríla 2014 začala Komisia posúdenie vplyvu s cieľom zhodnotiť náklady a prínosy vyplývajúce z rôznych možností preskúmania a určiť najvhodnejšie regulačné a neregulačné opatrenia ( http://ec.europa.eu/smartregulation/impact/planned_ia/docs/2013_trade_015_duxc_en.pdf ). Komisia uzavrela zmluvu s externým konzultantom na vykonanie projektu zberu údajov, v čase od decembra 2014 do októbra 2015, ktorého cieľom bolo podporiť posúdenie vplyvu prostredníctvom vývoja metodiky zberu a analýzy údajov a informácií týkajúcich sa odvetvia tovarov s dvojakým použitím, ako aj hospodárskeho a sociálneho vplyvu kontrol, súvisiacich problémov a zodpovedajúcich opatrení v oblasti preskúmania. Komisia súčasne od 15. júla do 15. októbra 2015 vykonala verejnú online konzultáciu s cieľom zozbierať príspevky zúčastnených strán a verejnosti, pokiaľ ide o ciele a možnosti preskúmania a ich pravdepodobný vplyv na politiku EÚ týkajúcu sa kontroly vývozu. Výsledky konzultácie sú zhrnuté v dokumente, ktorý je dostupný tu: http://trade.ec.europa.eu/doclib/docs/2015/november/tradoc_154003.pdf .

V článku 23 ods. 3 nariadenia (ES) č. 428/2009 sa Komisii stanovuje povinnosť predkladať Európskemu parlamentu výročnú správu o činnosti skupiny, preskúmaniach a konzultáciách koordinačnej skupiny pre položky s dvojakým použitím (ďalej len „skupina DUCG“). V oznámení Komisie [COM(2014) 244] sa navyše uznáva, že uverejňovanie správ a informácií o kontrole, ktoré nemajú citlivú povahu, by mohlo byť zásadným opatrením na zvýšenie transparentnosti a zlepšenie dodržiavania predpisov zo strany hospodárskych subjektov, ako aj ich schopnosti vykonávať kontroly. Táto správa vypracovaná Komisiou a skupinou DUCG na základe príspevkov od členských štátov poskytuje informácie o vykonávaní nariadenia v roku 2015 a obsahuje súhrnné údaje o kontrole vývozu za rok 2014.

2.3. Vnútroštátne vykonávacie opatrenia

Nariadenie je záväzné v celom rozsahu a priamo uplatniteľné vo všetkých členských štátoch, stanovuje sa v ňom však, že členské štáty by mali prijať opatrenia na vykonávanie určitých ustanovení a že informácie o týchto opatreniach by mali byť uverejnené v Úradnom vestníku Európskej únie. Dňa 13. februára 2015 bola v Úradnom vestníku Európskej únie uverejnená informačná poznámka obsahujúca prehľad opatrení, ktoré členské štáty prijali okrem iného v súvislosti s rozšírením kontrol sprostredkovania a tranzitu, rozšírením kontrol o položky, ktoré nie sú na zozname z dôvodov verejnej bezpečnosti a ochrany ľudských práv, v súvislosti so zavedením vnútroštátnych všeobecných vývozných povolení, s uplatnením kontrol prepravy v rámci EÚ v prípade položiek, ktoré nie sú na zozname, ako aj v súvislosti s informáciami týkajúcimi sa vnútroštátnych orgánov kontroly vývozu.

3. Činnosti koordinačnej skupiny pre položky s dvojakým použitím

Na základe článku 23 nariadenia bola zriadená koordinačná skupina pre položky s dvojakým použitím (DUCG), ktorá združuje odborníkov z Komisie a z členských štátov s cieľom skúmať problematické otázky v súvislosti s vykonávaním kontrol vývozu v záujme praktického zlepšenia ich súladu a účinnosti v celej EÚ.

3.1. Konzultácie o otázkach vykonávania

Počas obdobia, na ktoré sa vzťahuje správa, skupina DUCG predstavovala fórum pre konzultácie o mnohých aktuálnych otázkach týkajúcich sa vykonávania tohto nariadenia. Skupina DUCG usporiadala sedem zasadnutí, na ktorých sa diskutovalo o špecifických otázkach kontroly, ako je napr. výklad pojmu „osobitne navrhnutá zložka“, požiadavka predkladať certifikáty T5 na colnom úrade výstupu vyvážaných položiek, kontrola invertorov, uplatňovanie definície „vývozcu“ na „ ďalších predajcov“, uplatňovanie tranzitných kontrol v rámci nariadenia o dvojakom použití a o kontrole výskumu dvojakého použitia.

Skupina DUCG vykonala technickú výmenu informácií o vykonávaní vnútroštátnych opatrení a pripravila aktualizovanú informačnú poznámku o vnútroštátnych opatreniach na zverejnenie v Úradnom vestníku.

Skupina DUCG preskúmala metodiku a prístup týkajúci sa výmeny údajov a vykonala komplexný zber údajov o licenciách (na základe údajov za rok 2014) s cieľom zintenzívniť výmenu informácií medzi členskými štátmi a zlepšiť verejnú transparentnosť kontrol vývozu položiek s dvojakým použitím v EÚ. Skupina DUCG spolupracovala aj na „projekte zberu údajov“, ktorý realizoval Štokholmský medzinárodný ústav pre výskum mieru (SIPRI) so spoločnosťou Ecorys s cieľom podporiť posúdenie vplyvu na účel preskúmania politiky týkajúcej sa kontroly vývozu.

Skupina DUCG monitorovala činnosť spoločnej technickej podskupiny (s colnými orgánmi), ktorá skúma možné zbližovanie colných programov „schválených hospodárskych subjektov“ (AEO – Authorised Economic Operators) s „internými programami dodržiavania pravidiel“ v oblasti kontroly vývozu (ICP – internal compliance programmes). Skupina DUCG schválila závery technickej podskupiny, osobitne pokiaľ ide o tvorbu spoločných usmernení pre normy interných programov dodržiavania pravidiel na úrovni celej EÚ a posilnenie spolupráce medzi colnými orgánmi a orgánmi kontroly vývozu.

Skupina DUCG monitorovala činnosť skupinu expertov na sledovacie technológie (ďalej len „STEG“), v ktorej spoločne pracujú experti z členských štátov a experti Komisie a diskutujú o otázkach spojených s kontrolou technológie kybernetického dohľadu a vymieňajú si informácie o relevantnom vývoji. Skupina STEG preskúmala vývoj v súvislosti s vykonávaním a technickými parametrami kontrol a jej členovia si vymenili názory na vnútroštátne, európske a multilaterálne prístupy ku kontrole, ako aj na ich potenciálny vplyv na ľudské práva a bezpečnosť EÚ a jej občanov. Skupina STEG uskutočnila aj rokovania so zúčastnenými stranami z priemyslu, akademickej obce a iných organizácií občianskej spoločnosti.

3.2. Technická podpora prípravy aktualizácie kontrolného zoznamu EÚ

Skupina DUCG vykonala technické konzultácie na podporu prípravy delegovaného nariadenia Komisie, ktorým sa aktualizoval kontrolný zoznam EÚ. Na mimoriadnom zasadnutí skupiny DUCG si národní experti a príslušné orgány zdieľali technické odborné znalosti o najdôležitejších zmenách kontrolného zoznamu a zúčastnili sa spoločného školenia na túto tému.

3.3. Usmernenia EÚ pre kontrolu vývozu položiek s dvojakým použitím

Skupina DUCG iniciovala prípravu usmernení EÚ na podporu štruktúrovanej výmeny informácií a konzultácií medzi členskými štátmi s ohľadom na uplatňovanie poznámky 3 ku kategórii 5 časti 2 prílohy I k nariadeniu (ES) č. 428/2009 – „poznámka o kryptografii“ – a s ohľadom na vymedzenie pojmu „vývozca“ v situáciách, v ktorých je zahrnutý ďalší predajca.

3.4. Výmena informácií medzi príslušnými orgánmi

Skupina DUCG pokračovala v podpore ďalšieho vývoja elektronického systému pre položky s dvojakým použitím (DUeS), zabezpečeného a zašifrovaného systému na serveroch Komisie, s cieľom umožniť účinnú výmenu informácií medzi orgánmi kontroly vývozu a Komisiou. Skupina DUCG vylepšila elektronický systém DUeS a zaviedla do neho nové funkcie, najmä na podporu posilnenej výmeny informácií okrem iného v súvislosti s zamietnutiami vydanými na základe článkov 2 a 2a nariadenia (EÚ) č. 833/2014 (sankcie EÚ voči Ruskej federácii) a s prevodmi nehmotných technológií. V decembri 2015 bola zavedená aj nová bezpečnejšia funkcia na prístup a správu používateľov. Dôležité je, že v rámci DUeS bola v októbri 2015 vytvorená nová sekcia na podporu výmeny informácií o zamietnutiach vydaných na základe nariadenia (ES) č. 1236/2005 o obchodovaní s určitým tovarom, ktorý možno použiť na vykonanie trestu smrti, mučenie alebo iné kruté, neľudské alebo ponižujúce zaobchádzanie alebo trestanie (tzv. nariadenie proti mučeniu); táto sekcia je v súlade s prístupom Komisie k posilneniu synergie medzi rôznymi nástrojmi na kontrolu vývozu z hľadiska bezpečnosti.

3.5. Transparentnosť a dialóg s odvetvím priemyslu a s akademickou obcou